Iż-żjara statali li l-President ta’ Malta qed jagħmel fil-Ġermanja qed isservi ukoll biex Malta tipprova tattira aktar investiment mill-Ġermanja f’diversi oqsma. Il-Ministru tal-Ekonomija u l-Investiment, Chris Cardona qal li t-taħditiet mal-imprendituri Ġermanizi kienu pożittivi ħafna b’mod speċjali fil-qasam marittimu fejn Malta qed taħdem biex tiżviluppa l-portijiet tagħha f’ċentru marittimu fil-Mediterran. Mill-port ta’ Bremerhaven fil-Punent tal-Ġermanja jgħaddu aktar minn żewġ miljun karozza fis-sena, ħafna minnhom biex ikunu esportati lejn swieq ohrajn. F ‘Bremerhaven, il-President ta’ Malta, George Abela kien akkumpanjat minn rappreżentanti tal-Malta, Enterprise, Transport Malta u l-Malta Freeport li kellhom laqgħat bilaterali mal-kumpaniji li huma responsabbli mit-tmexxija tal-port bil-ħsieb li l-Port Ħieles jibda joffri servizzi ġodda. Minbarra t-taħditiet fl-oqsma marittimi u tat-trasport, il-Ministru Cardona u rappreżentanti oħrajn tan-negozji Maltin kellhom laqgħat mal-kamra tal-kummerċ tal-Ġermanja. Qal li l-Gvern qed iħares biex jattira investiment f’niċeċ partikolari li jħallu valur miżjud fl-ekonomija bħall-avjazzjoni u oqsma oħra. Il-kummerċ bejn Malta u l-Ġermanja jleħħaq aktar minn €600 miljun ewro fis-sena u sa mill-bidu tas-snin sittin, għadd ta’ kumpaniji Ġermanizi fetħu kumpaniji f’Malta li tul is-snin komplew jinvestu u joħolqu aktar postijiet tax-xogħol. Il-Ministru Cardona qal lil tvm.com.mt li l-Ġermanizi għadhom jikkunsidraw lil Malta bħala sieħeb afdat fejn jistgħu ikomplu jagħmlu n-negozju, bil-ħsieb li jimirħu fi swieq oħrajn fl-Afrika ta’ Fuq.